wickkiey/tamil-wikipedia-chunked huggingface dataset:
# ஆம் ஆத்மி கட்சி, தில்லி

## தேர்தல் வெற்றி

### 2013 டெல்லி சட்டப் பேரவைத் தேர்தல்கள்

2013 தில்லி சட்டமன்றத் தேர்தல்கள் கட்சியின் முதல் தேர்தல் போட்டியாகும். இந்தத் தேர்தலில் ஆம் ஆத்மி கட்சியின் சின்னமாகத் துடைப்பம் சின்னத்தைத் தேர்தல் ஆணையம் அங்கீகரித்தது. இக்கட்சியின் வேட்பாளர்கள் நேர்மையானவர்கள் என்றும், இவர்கள் குற்றப் பின்னணி இல்லாதவர்கள் என்றும் கூறியது. ஆட்சிக்கு வந்த 15 நாட்களுக்குள் *ஜன் லோக்பால்* சட்டத்தினை அமல்படுத்துவதாக உறுதியளித்து. இதன்படி 20 நவம்பர் 2013 அன்று இதன் அறிக்கை வெளியிடப்பட்டது.  
நவம்பர் 2013-ல், *மீடியா சர்க்கார்* குமார் விசுவாசு மற்றும் சாசியா இல்மி உட்பட ஆம் ஆத்மியின் பல தலைவர்கள், நில பேரங்கள் மற்றும் பிற நிதி ஏற்பாடுகளில் உதவி கோரும் சிலரிடம் நன்கொடையாக பணம் பெற்றதாகக் குற்றம் சாட்டப்பட்டது. இல்மி தனது வேட்புமனுவைத் திரும்பப் பெற முன்வந்தார். இதனால் தில்லியில் ஆம் ஆத்மி கட்சி போட்டியிட்ட 70 சட்டமன்ற இடங்களில் 28 இடங்களில் வெற்றி பெற்று இரண்டாவது பெரிய கட்சியாக உருவெடுத்தது. பாரதிய ஜனதா கட்சி, மிகப்பெரிய கட்சியாக, 31 இடங்களைப் பெற்றது. இதன் கூட்டணிக் கட்சியான சிரோமணி அகாலி தளம் 1 இடத்தில் வெற்றி பெற்றது. இந்திய தேசிய காங்கிரசு 8 இடங்களில் வென்றது. இரண்டில் மற்றவர்கள் வெற்றி பெற்றனர். 28 திசம்பர் 2013 அன்று, ஆம் ஆத்மி கட்சி சிறுபான்மை அரசாங்கத்தைத் தொங்கு சட்டசபையில் அமைத்தது, சீலா தீட்சித், இந்திய தேசிய காங்கிரஸின் ஆதரவு "நிபந்தனையற்றது அல்ல" என்று தெரிவித்தார். தில்லியின் இரண்டாவது இளம் முதல்வர் என்ற பெருமையை கெஜ்ரிவால் பெற்றார். தில்லி தேர்தலின் வெற்றியின் காரணமாக, ஆம் ஆத்மி கட்சி தில்லியில் அங்கீகரிக்கப்பட்ட மாநிலக் கட்சியாக மாறியது.
# ஆம் ஆத்மி கட்சி, தில்லி

## தேர்தல் வெற்றி

### தில்லியில் 2014 இந்தியப் பொதுத் தேர்தல்

2014-ல் நடைபெற்ற இந்திய நாடாளுமன்றப் பொதுத் தேர்தலில், ஆம் ஆத்மி கட்சி, 7 நாடாளுமன்ற இடங்களிலும் தோல்வியடைந்து. இருப்பினும் ஒவ்வொரு தொகுதியிலும் 2வது இடத்தைப் பிடித்தது. இதன் வாக்கு சதவீதம் 32% ஆகும்.
# ஆம் ஆத்மி கட்சி, தில்லி

## தேர்தல் வெற்றி

### 2015 தில்லி சட்டப் பேரவைத் தேர்தல்கள்

தில்லியின் ஆறாவது சட்டமன்றத்திற்கான தில்லி சட்டமன்றத் தேர்தல்கள் இந்தியத் தேர்தல் ஆணையத்தால் அறிவிக்கப்பட்டபடி, பிப்ரவரி 7, 2015 அன்று நடைபெற்றது. ஆம் ஆத்மி கட்சி 2014 நவம்பரில் தில்லியில் பிரச்சாரத்தைத் தொடங்கி 70 தொகுதிகளுக்கும் வேட்பாளர்களை அறிவித்தது.ஆம் ஆத்மி கட்சி மொத்தமுள்ள 70 இடங்களில் 67 இடங்களில் அபார வெற்றி பெற்றது. பாஜக 3 இடங்களைக் கைப்பற்றியது. இந்தியத் தேசிய காங்கிரசு போட்டியிட்ட அனைத்து இடங்களிலும் தோல்வியடைந்தது. கேஜ்ரிவால் 2வது முறையாக முதல்வரானார்.  
தேர்தல் பரப்புரையின்போது, ஆம் ஆத்மி தொண்டர்களுக்கு பாஜக கையூட்டுக் கொடுக்க முயல்வதாக கெஜ்ரிவால் குறை கூறினார். தில்லி வாக்காளர்களுக்கு வழங்கப்படும் கையூட்டினை மக்கள் மறுக்க வேண்டாம் என்று அவர் கேட்டுக் கொண்டார். வாக்காளர்கள் மற்றவர்கள் கொடுக்கும் லஞ்சப்பணத்தினைப் பெற்றுக் கொண்டு, தேர்தலில் ஆம் ஆத்மி கட்சிக்கு வாக்களிக்க வேண்டும் பிரச்சாரம் செய்தார். இந்தியாவில் தேர்தல் நடத்தை விதிகளை மீறும் சட்டங்களை மீறுவதைத் தவிர்க்குமாறு கெஜ்ரிவாலுக்கு இந்தியத் தேர்தல் ஆணையம் அறிவுறுத்தியது. ஆனால் டெல்லி நீதிமன்றம் இதைச் சவால் செய்ய கெஜ்ரிவாலை அனுமதித்தது.  
தேர்தல் முடிவுக்குப் பின்னர் குடியரசுத் தலைவர் ஆட்சி இரத்து செய்யப்பட்டது. ஆறு அமைச்சர்களுடன் (மணிஷ் சிசோடியா, அசிம் அகமது கான், சந்தீப் குமார், சத்யேந்தர் ஜெயின், கோபால் ராய் மற்றும் ஜிதேந்தர் சிங் தோமர் ) தில்லியின் முதல்வரானார் அரவிந்த் கெஜ்ரிவால்.
# ஆம் ஆத்மி கட்சி, தில்லி

## தேர்தல் வெற்றி

### தில்லியில் 2019 இந்தியப் பொதுத் தேர்தல்

2019-ல் நடைபெற்ற இந்தியப் பொதுத்தேர்தலில் ஆம் ஆத்மி போட்டியிட்ட அனைத்து இடங்களிலும் தோல்வியடைந்தது. இதன் வாக்கு சதவீதம் 18.11% ஆகும்.
# ஆம் ஆத்மி கட்சி, தில்லி

## தேர்தல் வெற்றி

### 2020 தில்லி சட்டப் பேரவைத் தேர்தல்கள்

ஆம் ஆத்மி கட்சி 2020 தில்லி சட்டப் பேரவைத் தேர்தலில் அனைத்து 70 இடங்களிலும் போட்டியிட்டு 62 இடங்களைக் கைப்பற்றியது. அரவிந்த் கெஜ்ரிவால் 3வது முறையாக 16 பிப்ரவரி 2020 அன்று முதல்வராகப் பதவியேற்றார் ஆம் ஆத்மி 53.57% வாக்குகளைப் பெற்றது. இதன் முக்கிய எதிரியான பாஜக மற்றும் காங்கிரஸ் முறையே 38.51% மற்றும் 4.26% வாக்குகள் பெற்றன.
# ஆம் ஆத்மி கட்சி, தில்லி

## தில்லியில் தேர்ந்தெடுக்கப்பட்ட ஆம் ஆத்மி சட்டமன்ற உறுப்பினர் பட்டியல்

| நரேலா | சரத் சவுகான் |  |
| --- | --- | --- |
| புராரி | சஞ்சீவ் ஜா |  |
| திமர்பூர் | திலீப் பாண்டே |  |
| ஆதர்ஷ் நகர் | பவன் குமார் சர்மா |  |
| பட்லி | அஜேஷ் யாதவ் |  |
| ரிதாலா | மொஹிந்தர் கோயல் |  |
| பவானா (பஇ) | ஜெய் பகவான் |  |
| முண்ட்கா | தரம்பால் லக்ரா |  |
| கிராரி | ரிதுராஜ் கோவிந்த் |  |
| சுல்தான் பூர் மஜ்ரா (பஇ) | முகேஷ் குமார் அஹ்லாவத் |  |
| நங்லோய் ஜாட் | ரகுவிந்தர் ஷோக்கீன் |  |
| மங்கோல் பூரி (பஇ) | ராக்கி பிட்லான் |  |
| ஷாலிமார் பாக் | பந்தனா குமாரி |  |
| ஷகுர் பஸ்தி | சத்யேந்திர குமார் ஜெயின் |  |
| திரி நகர் | ப்ரீத்தி தோமர் |  |
| வசீர்பூர் | ராஜேஷ் குப்தா |  |
| மாதிரி நகரம் | அகிலேஷ் பதி திரிபாதி |  |
| சதர் பஜார் | சோம் தத் |  |
| சாந்தினி சௌக் | பர்லாத் சிங் சாவ்னி |  |
| மதியா மஹால் | சோயிப் இக்பால் |  |
| பல்லிமாறன் | இம்ரான் ஹுசைன் |  |
| கரோல் பாக் (பஇ) | விஷேஷ் ரவி |  |
| படேல் நகர் (பஇ) | ராஜ்குமார் ஆனந்த் |  |
| மோதி நகர் | சிவ சரண் கோயல் |  |
| மடிபூர் (பஇ) | கிரிஷ் சோனி |  |
| ரஜோரி கார்டன் | தன்வதி சண்டேலா |  |
| ஹரி நகர் | ராஜ் குமாரி தில்லான் |  |
| திலக் நகர் | ஜர்னைல் சிங் |  |
| ஜனக்புரி | ராஜேஷ் ரிஷி |  |
| விகாஸ்புரி | மகிந்தர் யாதவ் |  |
| உத்தம் நகர் | நரேஷ் பல்யான் |  |
| துவாரகா | வினய் மிஸ்ரா |  |
| மத்தியால | குலாப் சிங் |  |
| நஜஃப்கர் | கைலாஷ் கெஹ்லோட் |  |
| பிஜ்வாசன் | பூபிந்தர் சிங் சூன் |  |
| பாலம் | பாவனா கவுர் |  |
| தில்லி கண்டோன்மென்ட் | வீரேந்திர சிங் காடியன் |  |
| ராஜிந்தர் நகர் | ராகவ் சாதா (பதவி விலகினார்) |  |
| புது தில்லி | அரவிந்த் கெஜ்ரிவால் |  |
| ஜங்புரா | பிரவீன் குமார் |  |
| கஸ்தூர்பா நகர் | மதன் லால் |  |
| மாளவியா நகர் | சோம்நாத் பாரதி |  |
| ஆர் கே புரம் | பிரமிளா டோகாஸ் |  |
| மேரௌலி | நரேஷ் யாதவ் |  |
| சத்தர்பூர் | கர்தார் சிங் தன்வார் |  |
| தியோலி (பஇ) | பிரகாஷ் ஜார்வால் |  |
| அம்பேத்கர் நகர் (பஇ) | அஜய் தத் |  |
| சங்கம் விஹார் | தினேஷ் மொஹானியா |  |
| பெரிய கைலாஷ் | சௌரப் பரத்வாஜ் |  |
| கல்காஜி | அதிஷி |  |
| துக்ளகாபாத் | சாஹி ராம் |  |
| ஓக்லா | அமனத்துல்லா கான் |  |
| திரிலோக்புரி (பஇ) | ரோஹித் குமார் |  |
| கோண்ட்லி (SC) | குல்தீப் குமார் |  |
| பட்பர்கஞ்ச் | மணீஷ் சிசோடியா |  |
| கிருஷ்ணா நகர் | எஸ்.கே பக்கா |  |
| ஷஹ்தரா | ராம் நிவாஸ் கோயல் |  |
| சீமாபுரி (பஇ) | ராஜேந்திர பால் கௌதம் |  |
| சீலம்பூர் | அப்துல் ரஹ்மான் |  |
| பாபர்பூர் | கோபால் ராய் |  |
| கோகல்பூர் (பஇ) | சுரேந்திர குமார் |  |
| முஸ்தபாபாத் | ஹாஜி யூனுஸ் | } |
^ 24 மார்ச் 2022 அன்று மக்களவைக்கு தேர்ந்தெடுக்கப்பட்டதால் பதவி விலகினார்.
# ஆம் ஆத்மி கட்சி, தில்லி

## மக்களவையில் ஆம் ஆத்மி நாடாளுமன்ற உறுப்பினர் பட்டியல்

| 27-சனவரி-2024 |
| --- |
# கார்ஜியஸ்

**கார்ஜியஸ்** (*Gorgias*, ; கிமு 483-375) என்பவர் ஒரு பண்டைய கிரேக்க சோபிஸ்டு ஆவார். இவர் சாக்ரடீசுக்கு முந்தைய மெய்யியலாளர் மற்றும் சொல்லாட்சிக் கலைஞர் ஆவார். இவர் சிசிலியில் உள்ள லியோன்டினோயை பூர்வீகமாகக் கொண்டவர். புரோட்டோகோராசுடன் சேர்ந்து சோபிஸ்டுகளின் முதல் தலைமுறையைச் சேர்ந்தவராக இவர் உள்ளார். பல டாக்ஸோகிராஃபர்கள் இவர் எம்ப்பிடோக்ளீசின் மாணவர் என்று தெரிவிக்கின்றனர். "மற்ற சோபிஸ்டுகளைப் போலவே, இவர் பல்வேறு நகரங்களில் பயணித்து பனிபுரிந்து, ஒலிம்பியா மற்றும் டெல்பியின் மையங்களில் தனது திறமையைக் காட்டும் பொது நிகழ்ச்சிகளை நிகழ்த்தினார். மேலும் இவரது நிகழ்ச்சிகளுக்கு வரும் பார்வையாளர்களிடம் கட்டணம் வசூலித்தார். பார்வையாளர்களிடமிருந்து எழுப்பப்படும் பலதரப்பட்ட கேள்விகளுக்கு உடனடியாக பதில்களை அளிப்பது இவரது நிகழ்ச்சிகளின் சிறப்பு அம்சமாகும்." இவர் "மறுப்புவாதி கர்ஜியஸ்" என்று அழைக்கப்படுகிறார், இருப்பினும் இந்த அடைமொழி அவரது தத்துவத்தை போதுமான அளவில் விவரிக்கிறதா என்பது சர்ச்சைக்குரியது.  
இவரது முக்கிய அங்கீகாரமாக தனது சொல்லாட்சி திறைமை மூலமாக தனது சொந்த பகுதியான சிசிலியிலிருந்து அட்டிகாவிற்கு இடம்பெயர்ந்தார். மேலும் இலக்கிய உரைநடை மொழியாக அட்டிக் பேச்சுவழக்கு பரவுவதற்கு பங்காற்றினார்.
# கார்ஜியஸ்

## வாழ்க்கை

கார்ஜியஸ் கிமு 483 இல் ஏதென்சுடன் இணைந்த கிழக்கு சிசிலியில் உள்ள கால்சிடியன் குடியேற்றமான லியோன்டினோய் என்ற இடத்தில் பிறந்தார். இவருடைய தந்தையின் பெயர் சார்மண்டைட்ஸ். இவருக்கு ஹெரோடிகஸ் என்ற ஒரு சகோதரர் இருந்தார், அவர் ஒரு மருத்துவர், சில சமயங்களில் இவரது பயணங்களின் போது இவருடன் இருந்தார். இவருக்கு ஒரு சகோதரியும் இருந்தார், அவருடைய பெயர் தெரியவில்லை, ஆனால் அவரது பேரன் தெல்பியில் உள்ள தனது பெரிய மாமாவுக்கு தங்கத்தாலான சிலையை செய்தார். கார்ஜியசுக்கு திருமணம் ஆனதா, குழந்தைகளைப் பெற்றாரா என்பது தெரியவில்லை. கார்ஜியஸ் சிசிலியன் மெய்யியலாளர் எம்ப்பிடோகிளீசிடம் பயின்றதாகக் கூறப்படுகிறது ( அண். கிமு 490 - அண். 430 ), ஆனால் எப்போது, எங்கே, எவ்வளவு காலம் என்று தெரியவில்லை. இவர் சொல்லாட்சிக் கலைஞர்களான கோராக்ஸ் ஆஃப் சைராக்ஸ் மற்றும் டிசியாஸ் ஆகியோரிடமும் பயின்றிருக்கலாம். ஆனால் இந்த இருவரைப் பற்றியும் மிகக் குறைவாகவே அறியப்படுகிறது அல்லது கார்ஜியசுடனான அவர்களின் உறவு பற்றி எதுவும் அறியப்படவில்லை.  
இவரது சொந்த ஊரான லியோன்டினோய் அரசியலில் கார்ஜியஸ் எந்த வகையான பாத்திரத்தை வகித்திருப்பார் என்பது தெரியவில்லை, ஆனால், கிமு 427 இல், இவருக்கு அறுபது வயதாக இருந்தபோது சிராகூசன்களின் ஆக்கிரமிப்புக்கு எதிராக ஏதெனியன் பாதுகாப்பைக் கேட்க இவர் தனது சகவரால் ஏதென்சுக்கு தூதுக்குழு தலைவராக அனுப்பப்பட்டார் என்பது அறியப்படுகிறது. கிமு 427க்குப் பிறகு, ஏதென்ஸ் மற்றும் லாரிசா உட்பட பல நகர அரசுகளில் பல்வேறு இடங்களில் வாழ்ந்த கோர்கியாஸ் கிரேக்கத்தின் நிலப்பரப்பில் குடியேறியதாகத் தெரிகிறது. இவர் பன்ஹெல்லெனிக் திருவிழாக்களில் சொற்பொழிவுகளை ஆற்றியதற்காக நன்கு அறியப்பட்டவர் மற்றும் ஒலிம்பியாவில் "வெளிப்படையானவர்" என்று விவரிக்கப்படுகிறார். திருவிழாக்களை ஒழுங்கமைப்பதில் இவர் வகித்த பங்கு குறித்து எந்த பதிவுவும் எஞ்சி இல்லை.  
கார்ஜியசின் முதன்மையான தொழில் சொல்லாட்சிக் கலையின் ஆசிரியராக இருந்தது. அரிசுடாட்டிலின் கூற்றுப்படி, இவரது மாணவர்களில் ஐசோக்ரேட்ஸ் போன்றவர் அடங்குவர். (பிற மாணவர்களாக பிற்கால குறிப்புகளில் பெரிக்கிளீசு, போலஸ் அல்சிடமாஸ் ஆகியோரை சுடா குறிப்பிடுகிறார், ஆண்டிஸ்தீனசை டியோஜெனெஸ் லார்டியஸ் குறிப்பிடுகிறார் . ) மேலும் இவரது மாணவர்களாக குறிப்பிடப்படாவிட்டாலும் என்றாலும், கோர்கியாஸ் வரலாற்றாசிரியர் துசிடிடிஸ், துன்பிய நாடக ஆசிரியர் அகத்தான், மருத்துவர் இப்போகிரட்டீசு, சொல்லாட்சிக் கலைஞர் அல்சிடமாஸ், கவிஞரும் வர்ணனையாளருமான லைகோஃப்ரான் ஆகியோரின் பாணிகளில் இவர் தாக்கம் செலுத்தியதாக பரவலாக கருதப்படுகிறது.  
கார்ஜியஸ் நூற்றி எட்டு வயது வரை வாழ்ந்ததாகப் புகழ் பெற்றவர். எந்தவொரு விசயம் குறித்தும் பேசும் திறனுக்காக இவர் பாராட்டப் பெற்றார். ஒரு பொதுக் கோவிலில் தங்க சிலை ஒன்றை அமைக்க போதுமான அளவு பெரும் செல்வத்தை ஈட்டினார். சாதுரியமாக பேசுவதில் வல்லவரான இவர் கிரேக்கர்களுக்குள் சண்டை கூடாது என்பதை வலியுறுத்தி கிமு 408 ஆம் ஆண்டு ஒலிம்பிய விழாவில் நீண்டதொரு சொற்பொழிவை ஆற்றினார். அங்கு கூடியிருந்த ஆயிரக்கணக்கான மக்கள் இவரின் சொற்பொழிவில் மயங்கினர். இவரது பேச்சு வசனக் கவிதை போல இருக்கும். இவரது பைத்தியன் சொற்பொழிவுக்குப் பிறகு, கிரேக்கர்கள் தெல்பியில் உள்ள அப்பல்லோ கோவிலில் இவருக்கு திடமான ஒரு தங்க சிலையை நிறுவினர். இவர் தெசலியில் உள்ள லாரிசாவில் இறந்தார்.
# கோவூர், சென்னை

**கோவூர்** (*Kovur*) என்பது இந்தியாவின் தமிழ்நாட்டின் காஞ்சிபுரம் மாவட்டத்தில் சென்னை நகரின் மேற்குப் பகுதியில் உள்ள ஒரு நகரம் ஆகும். இந்த நகரம் சென்னை பெருநகரப் பகுதியின் புறநகர்ப் பகுதியாகும். இது போரூர்- குன்றத்தூர் சாலையில் போரூர் சென்னையிலிருந்து சுமார் 5 கிலோ மீட்டர் தொலைவில் அமைந்துள்ளது. கடல் மட்டத்திலிருந்து சுமார் 44 மீட்டர் உயரத்தில் அமைந்துள்ள கோவூர் பகுதியின் புவியியல் ஆள்கூறுகள் ஆகும்.
# கோவூர், சென்னை

## மக்கள்தொகை

2011 மக்கள் தொகை கணக்கெடுப்பின்படி, கோவூரில் 5557 ஆண்கள் மற்றும் 5404 பெண்கள் என 10961 பேர் உள்ளனர். கோவூரின் பாலின விகிதம் 972 ஆகவும், எழுத்தறிவு விகிதம் 87.3 ஆகவும் இருந்தது.
# மொகைதீன் அப்துல் காதர் அரசு மேல்நிலைப் பள்ளி, காரையூர்

**காரையூர் மொகைதீன் அப்துல் காதர் அரசு மேல்நிலைப்பள்ளி** என்பது இந்தியாவின் தமிழ்நாடு மாநிலத்தில் புதுக்கோட்டை மாவட்டம் காரையூர் ஊராட்சியில் இயங்கி வரும் அரசுப் பள்ளியாகும். இப்பள்ளியில் ஆறு முதல் பன்னிரெண்டாம் வகுப்பு வரை பாடம் கற்பிக்கப்படுகிறது.
# மொகைதீன் அப்துல் காதர் அரசு மேல்நிலைப் பள்ளி, காரையூர்

## நிா்வாகம்

அரசு மேல்நிலைப்பள்ளி காரையூர் தமிழக அரசின் பள்ளிக்கல்வி துறையின் கீழ் இயங்குகிறது.
# சிறீ விசாலாட்சி கலாசாலை மேல்நிலைப் பள்ளி, ஆ. தெக்கூர்

**சிறீ விசாலாட்சி கலாசாலை மேல்நிலைப்பள்ளி, ஆ. தெக்கூர்** என்பது தமிழ்நாட்டின் சிவகங்கை மாவட்டத்தில் ஆத்திக்காடு தெக்கூரில் அமைந்துள்ள பள்ளி ஆகும்.
# சிறீ விசாலாட்சி கலாசாலை மேல்நிலைப் பள்ளி, ஆ. தெக்கூர்

## தொடக்கம்

இப்பள்ளி 10 சூலை, 1947 வியாழக் கிழமை அன்று தொடங்கப்பட்டது. புதிய பள்ளிக் கட்டடமானது 15 ஏப்ரல், 1959 அன்று முதல் இந்தியப் பிரதமர் ஜவகர்லால் நேருவால் திறந்து வைக்கப்பட்டது.
# சிறீ விசாலாட்சி கலாசாலை மேல்நிலைப் பள்ளி, ஆ. தெக்கூர்

## பொன்விழா

இப்பள்ளி 16 பெப்ரவரி 1997 அன்று இதன் பொன்விழா ஆண்டைக் கொண்டாடியது.
# இந்தியத் தேசிய காங்கிரசு (சேக் அசன்)

**இந்தியத் தேசிய காங்கிரசு (சேக் அசன்)** (*Indian National Congress (Sheik Hassan)*) என்பது கோவாவைச் சேர்ந்த அரசியல் கட்சியாகும். இது ஆகத்து 17, 2002 அன்று எதிர்க்கட்சியான இந்தியத் தேசிய காங்கிரசிலிருந்து பிரிந்து தோற்றுவிக்கப்பட்டது.  
இந்த குழுவிற்குக் கோவா சட்டசபையின் முன்னாள் சபாநாயகர் ஹாஜி சேக் அசன் அரூன் தலைமை தாங்கினார். ஐந்து சட்டமன்ற உறுப்பினர்கள் காங்கிரசிலிருந்து பிரிந்து புதிய கட்சியினைத் தோற்றுவித்து பாரதிய ஜனதா கட்சி (பாஜக) - கோவா மக்கள் காங்கிரசு அரசாங்கத்திற்கு ஆதரவைத் தந்தனர். இருப்பினும், இவர்களில் நான்கு சட்டமன்ற உறுப்பினர்கள் சேக் அசனைக் கைவிட்டு, கோவாவில் ஆட்சியிலிருந்து பாஜகவில் சேர்ந்தனர்.  
அக்டோபர் 2002-ல் இந்திய தேசிய காங்கிரசு (சேக் அசன்) கோவா அரசாங்கத்தில் பங்கேற்றது. சேக் அசன் தொழில்துறை மற்றும் கைவினைத் துறை அமைச்சராகவும், இவரது கட்சி சகாவான பிரகாசு வெலிப், கூட்டுறவு, அலுவல் மொழிகள் மற்றும் பிற துறைகளுடன் அமைச்சராகவும் நியமிக்கப்பட்டனர்.  
2002 மாநிலத் தேர்தலில் சேக் அசன் அரூன் பாஜக வேட்பாளராக நின்று தோல்வியடைந்தார். பின்னர், கர்ச்சோரிமில் முசுலிம்களுக்கு எதிரான வகுப்புவாதக் கலவரங்களைத் தொடர்ந்து, சேக் அசன் 2006 ஆம் ஆண்டின் தொடக்கத்தில் பாஜக அரசிலிருந்து கர்ச்சோரிம் வன்முறையைக் காரணம் காட்டிவிலகினார். இக்கட்சியின் தற்போதைய நிலை தெளிவாக இல்லை.
# இந்தியத் தேசிய காங்கிரசு (சேக் அசன்)

## மேலும் பார்க்கவும்

- இந்திய தேசிய காங்கிரசு
# ஜி. பத்மாவதி

**ஜி. பத்மாவதி** (*G. Padmavathi*) என்பவர் இந்திய அரசியல்வாதி ஆவார். இவர் பெங்களூரின் 50வது மற்றும் ஏழாவது பெண் மாநகரத் தலைவியாக இருந்தார்.
# ஜி. பத்மாவதி

## தனிப்பட்ட வாழ்க்கை

பத்மாவதி 1979-ல் பெங்களூருப் பல்கலைக்கழகத்தில் இளங்கலை பட்டப்படிப்பை முடித்தார். பத்மாவதி ஆர் ஜெயகோபாலை மணந்தார். இத்தம்பதியருக்கு மூன்று குழந்தைகள் உள்ளனர்.
# ஜி. பத்மாவதி

## தொழில்

பெங்களூரு மாநகராட்சி பிரகாஷ் நகர்ப் பகுதியில் (வட்டம் எண் 98) நான்கு முறை (1989, 1996) பத்மாவதி உறுப்பினராக பணியாற்றினார். பத்மாவதி 2008 கர்நாடக சட்டமன்றத் தேர்தலில் இந்தியத் தேசிய காங்கிரசு சார்பில் இராசாசி நகரம் தொகுதியில் போட்டியிட்டுத் தோல்வியுற்றார். இவர் தொடர்ந்து மூன்று முறை கர்நாடகா சட்டமன்ற தேர்தலில் பாரதிய ஜனதா கட்சியின் கர்நாடக அரசாங்கத்தின் முன்னாள் அமைச்சரான சுரேசு குமாரிடம் தோல்வியடைந்தார். செப்டம்பர் 2016-ல் இவர் இந்தியத் தேசிய காங்கிரசின் வேட்பாளராகப் பெரிய பெங்களூர் மாநகரப் பேரவை தேர்தலில் போட்டியிட்டார். 2016ஆம் ஆண்டில், இந்த பதவி சிறுபான்மையினருக்கு ஒதுக்கப்பட்டது. இந்தியத் தேசிய காங்கிரசு இவரைத் தேர்தலுக்கு முன்பு மாநகரத் தலைவி வேட்பாளராகத் தேர்வு செய்தது. இத்தேர்தலில் இவர் 142 வாக்குகள் பெற்றார். இவரது நெருங்கிய போட்டியாளர் பாரதிய ஜனதா கட்சியின் டி.எச்.லட்சுமி பெற்ற வாக்குகள் 120 ஆகும். தேர்தலில் வெற்றி பெற்று நகர மாநகரத்தந்தையாகவும், எம்.ஆனந்த் துணை மாநகரத்தந்தையாகவும் பதவியேற்றனர். 2018 கர்நாடக சட்டமன்றத் தேர்தலுக்கான தனது கட்சியின் கருத்துகளையும் வியூகங்களையும் இவர் பகிர்ந்து கொண்டார். " 2018 சட்டமன்றத் தேர்தலின் போது மக்கள் பிரச்சனையில் அனைத்துக் கண்களையும் கொண்டு, பெங்களூரின் முன்னேற்றத்திற்காகவும் முதல்வர் சித்தராமையாவின் தொலைநோக்குப் பார்வையை நிறைவேற்றவும் முயல்வேன். நாங்கள் முன்னுரிமை அடிப்படையில் பணிகளை மேற்கொள்வோம், இது ஒரு முக்கியமான நேரத்தில் எங்கள் கட்சிக்கு நிச்சயமாக உதவும்." எனத் தெரிவித்தார். இவரது பதவிக்காலம் 2017-ல் முடிவடைந்தது.  
அக்டோபர் 25, 2016 அன்று, இவர் நகராட்சி அதிகாரிகளுடன் கூட்டம் ஒன்றை நடத்தினார். இதில் இவர் பொதுமக்களின் குறைகளுக்குச் சிறப்புக் கவனம் செலுத்துமாறு அதிகாரிகளைக் கேட்டுக்கொண்டார். நகராட்சி உறுப்பினர்கள் தங்களை ஒருங்கிணைத்துச் சிறப்பாகச் செயல்பட வேண்டும் என்றும் பரிந்துரைத்தார்.
# 1467

**1467** (**MCDLXVII**) பழைய யூலியன் நாட்காட்டியில் வியாழக்கிழமை ஆரம்பமான ஒரு சாதாரண ஆண்டாகும்.
# 1467

## நிகழ்வுகள்

- சூலை 25 &ndash; மொலினெல்லா என்ற இடத்தில் நடந்த சமரில் முதல் தடவையாக சுடுகலன்கள் இத்தாலியில் பெருமளவில் பயன்படுத்தப்பட்டன.
- கனகசூரிய சிங்கையாரியனின் யாழ்ப்பாண மீட்புப் போர்: யாழ்ப்பாண அரசு கோட்டை இராச்சியத்தின் கட்டுப்பாட்டில் இருந்து விடுதலை பெற்றது.
- இரண்டாம் மெகமுது தலைமையிலான உதுமானியப் படைகள் அல்பேனியா மீது நடத்திய தாக்குதல் மூன்றாவது தடவையாகவும் தோல்வியில் முடிந்தது.
- சிலோவாக்கியாவில் முதலாவது பல்கலைக்கழகம் இசுத்துரோபொலித்தானா பல்கலைக்கழகம் பிராத்திஸ்லாவாவில் அமைக்கப்பட்டது.
# 1467

## பிறப்புகள்

- பெட்ரோ ஆல்வாரெசு காப்ரால், போர்த்துகேய படைத்துறை ஆணைத்தலைவர், கடலோடி, தேடலாய்வாளர் (இ. 1520)
# சுவாதின் குமார் சர்க்கார்

## அரசியல் வாழ்க்கை

2016 மேற்கு வங்க சட்டமன்றத் தேர்தலில், சர்க்கார் தனது நெருங்கிய போட்டியாளரான இந்தியத் தேசிய காங்கிரசின் அஜிசுல் ஹக்கை 4,497 வாக்குகள் வித்தியாசத்தில் தோற்கடித்தார். இதன் மூலம் மேற்கு வங்க சட்டமன்றத்தில் தேர்ந்தெடுக்கப்பட்ட பாரதிய ஜனதா கட்சியின் மூன்று சட்டமன்ற உறுப்பினர்களில் ஒருவராக இருந்தார்.
# பிளைத்தின் அரசவால் ஈப்பிடிப்பான்

**பிளைத்தின் அரசவால் ஈப்பிடிப்பான்** (*Blyth's paradise flycatcher*)(*தெர்ப்சிபோன் அபினிசு*), **ஓரியண்டல் அரசவால் ஈப்பிடிப்பான்** என்றும் அழைக்கப்படுகிறது. இது மொனார்கிடே குடும்பத்தில் உள்ள ஒரு சிற்றினம் ஆகும். இது தெற்கு சீனாவிலிருந்து சுமத்ரா மற்றும் மெலனேசியா வரை காணப்படுகிறது. இது 2015-ல் பன்னாட்டு பறவையியல் சங்கத்தினால் தனி சிற்றினமாகக் கருதப்படும் வரை ஆசிய அரசவால் ஈப்பிடிப்பான் எனக் கருதப்பட்டது.
# பிளைத்தின் அரசவால் ஈப்பிடிப்பான்

## துணையினங்கள்

பத்து துணையினங்கள் இந்தச் சிற்றினத்தின் கீழ் அங்கீகரிக்கப்பட்டுள்ளன. அவை:  
- *தெ. அ. சாதுரேதியர்* - <small>(சாலோமான்சன், 1933)</small> : நேபாளத்தின் கிழக்குப் பகுதிகளிலும் வடகிழக்கு இந்தியாவிலும், கிழக்கு வங்காளதேசம் மற்றும் வடக்கு மியான்மரில் இனப்பெருக்கம் செய்கின்றன; மலேசியாவில் வாழும் பறவைகள் இனப்பெருக்கத்திற்காக வடக்கு நோக்கி இடம்பெயர்கின்றன.
- *தெ. அ. நிகோபாரிகா* - ஓட்சு<small>, 1890</small> : முதலில் ஒரு தனிச் சிற்றினமாக விவரிக்கப்பட்டது. நிக்கோபார் தீவுகளில் காணப்படுகிறது
- *தெ. அ. பர்மே* - <small>(சாலோமான்சன், 1933)</small> : மத்திய மியான்மரில் காணப்படுகிறது
- *தெ. அ. இந்தோசைனென்சிசு* - <small>(சாலோமான்சன், 1933)</small> : கிழக்கு மியான்மர் மற்றும் தெற்கு சீனா முதல் இந்தோசீனா வரை காணப்படுகிறது
- *தெ. அ. அபினிசு* - <small>(பிளைத், 1846)</small> : மலாய் தீபகற்பம் மற்றும் சுமாத்திராவில் கண்டுபிடிக்கப்பட்டது
- *தெ. அ. புரோசெரா* - <small>(ரிச்மண்ட், 1903)</small>: முதலில் ஒரு தனிச் சிற்றினமாக விவரிக்கப்பட்டது. சிமியுலுவில் (வடமேற்கு சுமத்ராவிற்கு வெளியே) காணப்படுகிறது
- *தெ. அ. இன்சுலாரிசு* - <small>சால்வடோரி, 1887</small> : முதலில் ஒரு தனிச் சிற்றினமாக விவரிக்கப்பட்டது. நியாஸில் தீவு (வடமேற்கு சுமத்ராவிற்கு வெளியே) காணப்படுகிறது
- *தெ. அ. போர்னிசிசு* - <small>(ஹார்டர்ட், 1916)</small> : போர்னியோவில் கண்டுபிடிக்கப்பட்டது
- *தெ. அ. சம்பேனியன்சு.*- <small>மேயர், ஏபி, 1894</small> : முதலில் ஒரு தனிச் சிற்றினமாக விவரிக்கப்பட்டது. சும்பா தீவுகள் (தெற்கு சிறு சுண்டாத் தீவுகள்)  
சும்பாவா, அலோர், லெம்பாட்டா மற்றும் புளோரெஸ் (மத்திய சிறு சுண்டாத் தீவுகள்) ஆகியவற்றில் காணப்படும் தெங்காரா அரசவால் ஈப்பிடிப்பான் (*தெ. புளோரிசு*), முன்பு ஒரு கிளையினமாகக் கருதப்பட்டது. ஆனால் சமீபத்தில் தனிச்சிற்றினமாக மறுவகைப்படுத்தப்பட்டது.
# ஜெர்லின் அனிகா

**ஜெர்லின் அனிகா ஜெயரட்சகன்**, **ஜே. ஜெர்லின் அனிகா** அல்லது **ஜெர்லின் அனிகா** (பிறப்பு 2004) என்றும் அழைக்கப்படும் ஒரு இந்திய காது கேளாத பூப்பந்து விளையாட்டு வீரர் ஆவார். இவருக்கு 2022 இல் இந்திய அரசின் அர்ச்சுனா விருது வழங்கப்பட்டது.
# ஜெர்லின் அனிகா

## வாழ்க்கை வரலாறு

இவர் தமிழ்நாட்டின் மதுரையைச் சேர்ந்தவர். இவருக்கு இரண்டு வயதில் செவித்திறன் குறைபாடு இருப்பது கண்டறியப்பட்டது. மதுரையில் உள்ள அவ்வை மாநகராட்சி மகளிர் மேல்நிலைப்பள்ளியில் படித்தார். எட்டு வயதில் பூப்பந்து விளையாட்டில் தனது ஆர்வத்தைத் தொடர்ந்தார். அவர் புனித யோசப்பு மகளிர் மேல்நிலைப் பள்ளியில் ஒன்பதாம் வகுப்பு படிக்கும் போதே *ஃபெடரேஷன் ஆஃப் இந்தியா ஸ்கூல் கேம்ஸ் 2016-*இல் பங்கேற்று 13 வயதுக்குட்பட்டோர் பிரிவில் வெள்ளிப் பதக்கத்தைப் பெற்றார். இவரது பயிற்சியாளர் டி.சரவணனின் கூற்றுப்படி, இறகுப்பந்தின் எதிர்வினை நேரத்தின் குறைபாடு இவரிடம் இருந்தது.
# ஜெர்லின் அனிகா

## தொழில் வாழ்க்கை

இவர் ஹைதராபாத்தில் 2017 ஆம் ஆண்டில் பேட்மிண்டன் வாகையாளர் போட்டியில் தேசிய வாகையாளர் ஆனார். மேலும், இவரது செயல்திறன் அதே ஆண்டில் கோடைகால காது கேளாதோர் ஒலிம்பிக்கிற்கு தகுதி பெற உதவியது. இவர் 13 வயதில் 2017 கோடைகால காது கேளாதோர் ஒலிம்பிக்கில் இந்தியாவைப் பிரதிநிதித்துவப்படுத்தினார் மற்றும் பெண்கள் ஒற்றையர் மற்றும் பெண்கள் இரட்டையர் போட்டிகளில் போட்டியிட்டார். 13 வயதில், அவர் 2017 கோடைகால காது கேளாதோர் ஒலிம்பிக்கில் இளைய பங்கேற்பாளர் ஆவார். ப்ரித்வி சேகருடன் சேர்ந்து, காது கேளாதோர் ஒலிம்பிக்கில் போட்டியிட்ட தமிழ்நாட்டின் முதல் தடகள வீரர் என்ற பெருமையைப் பெற்றார்.  
இவர் மலேசியாவில் நடைபெற்ற 2018 ஆசிய பசிபிக் காது கேளாதோர் பூப்பந்து சாம்பியன்ஷிப்பில் போட்டியிட்டார், அங்கு அவர் இரண்டு வெள்ளிப் பதக்கங்களையும் ஒரு வெண்கலத்தையும் வென்றார். 5வது ஆசிய பசிபிக் காது கேளாதோர் பேட்மிண்டன் சாம்பியன்ஷிப் போட்டியில், பெண்கள் இரட்டையர் பிரிவில் மூத்த பிரிவில் வெண்கலப் பதக்கத்தை வென்றார், அதைத் தொடர்ந்து 21 வயதுக்குட்பட்ட பெண்கள் பிரிவில் ஒற்றையர் மற்றும் இரட்டையர் பிரிவுகளில் வெள்ளிப் பதக்கம் வென்றார்.  
தைபேயில் நடைபெற்ற 2019 உலக காது கேளாதோர் இளைஞர் பாட்மிண்டன் வாகையாளர் பெண்கள் ஒற்றையர் இறுதிப் போட்டியில் 15 வயதில் தங்கப் பதக்கம் வென்றார். அவர் ஜேர்மனியின் ஃபின்ஜா ரோசெண்டாலை நேர் செட்களில் தோற்கடித்து இளைஞர் காதுகேளாத உலக வாகையாளர் ஆனார். தங்கப் பதக்க சாதனைக்கு கூடுதலாக, 2019 ஆம் ஆண்டு நடந்த உலக காது கேளாதோர் இளையோர் பாட்மிண்டன் வாகையாளர் போட்டி இரண்டாவது பதிப்பின் போது பெண்கள் இரட்டையர் மற்றும் கலப்பு இரட்டையர் போட்டிகளில் வெள்ளிப் பதக்கங்களையும் பெற்றார் .  
இவர் 2021 கோடைகால காது கேளாதோர் ஒலிம்பிக்கில் இந்தியாவைப் பிரதிநிதித்துவப்படுத்தினார், இது காது கேளாதோர் ஒலிம்பிக்கில் அவரது இரண்டாவது முறை பங்கேற்பைக் குறித்தது. இவர் 2021 கோடைகால காது கேளாதோர் ஒலிம்பிக்கில் கலப்பு இரட்டையர், குழு நிகழ்வு மற்றும் பெண்கள் ஒற்றையர் பிரிவுகளில் மூன்று தங்கப் பதக்கங்களை வென்றார்.
# ஜேம்சு புரூக்

**சர் ஜேம்சு புரூக்** (ஆங்கிலம்: *Sir James Brooke*; மலாய்: *Raja Putih Sarawak*) (பிறப்பு: 29 ஏப்ரல் 1803 – இறப்பு: 11 சூன் 1868), என்பவர் போர்னியோ தீவின் வடமேற்குப் பகுதியில் **சரவாக் சுல்தானகம்** எனும் சரவாக் இராச்சியத்தை *(Raj of Sarawak)* உருவாக்கியவர்.  
சரவாக் மாநிலத்தில், வெள்ளை இராஜா *(Rajah of Sarawak)* எனும் புரூக் பரம்பரையைத் தோற்றுவித்தவர்; அதன் முதல் ராஜாவாக சரவாக் இராச்சியத்தில் கோலோச்சியவர்; 1841-ஆம் ஆண்டில் இருந்து 1868-ஆம் ஆண்டு, அவர் இறக்கும் வரையில் சரவாக் இராச்சியத்தை ஆட்சி செய்தவர்.
# ஜேம்சு புரூக்

## வரலாறு

இந்தியாவில் கம்பெனி ஆட்சி *(Company Raj)* நடைபெற்ற போது மேற்கு வங்காளம், ஹூக்லி மாவட்டத்தில் ஜேம்சு புரூக் பிறந்தார்.  
இங்கிலாந்தில் சில வருடங்கள் கல்வி கற்ற பிறகு, 1819-ஆம் ஆண்டில், வங்காள இராணுவத்தில் *(Bengal Army)* பணியாற்றினார். 1825-ஆம் ஆண்டில் முதலாம் ஆங்கிலேய-பர்மியப் போரில் மிக மோசமாகக் காயமடைந்தார்.
# ஜேம்சு புரூக்

## வரலாறு

### முதலாம் ஆங்கிலேய-பர்மியப் போர்

இந்தப் போர் பிரித்தானியப் பேரரசுக்கும், கோன்பவுங் வம்சத்தின் பர்மியப் பேரரசுக்கும் இடையே நடைபெற்ற போராகும். ஜேம்ஸ் புரூக் உடனடியாக இங்கிலாந்திற்குத் திருப்பி அனுப்பப் பட்டார்.  
1830-ஆம் ஆண்டில், ஜேம்ஸ் புரூக் மீண்டும் சென்னைக்கு வந்தார். ஆனால் பழைய இராணுவப் பிரிவில் மீண்டும் சேர மிகவும் தாமதமாகி விட்டது. பின்னர் தன் இராணுவ வேலையை ராஜினாமா செய்தார். மீண்டும் இங்கிலாந்து நாட்டிற்கே திரும்பினார்.
# ஜேம்சு புரூக்

## வரலாறு

### தூரக்கிழக்குப் பயணம்

இடையில், தான் ஒரு வணிகராக வேண்டும் என விருப்பப் பட்டார். தூரக்கிழக்கு நாடுகளில் வணிகம் செய்ய முயற்சிகள் செய்தார். பலன் அளிக்கவில்லை.  
1835-ஆம் ஆண்டில் அவருடைய தந்தையார் இறந்ததும் வாரிசு சொத்து என £30,000 பெற்றார். அந்தப் பணத்தைக் கொண்டு அவர் 142-டன் எடை கொண்ட ஒரு கப்பலை வாங்கினார். அந்தக் கப்பலின் பெயர் ராயலிஸ்ட் *(Royalist).*
# ஜேம்சு புரூக்

## வரலாறு

### புரூணை சுல்தான் உமர் அலி சைபுதீன்

1838-ஆம் ஆண்டில் போர்னியோ தீவில் கூச்சிங்க் நகரை வந்தடைந்தார். அப்போது புரூணை சுல்தானுக்கு எதிரான கிளர்ச்சிகள் போர்னியோவில் பரவலாக இருந்தன. அந்த எதிர்ப்புகளை சமாதான முறையில் தீர்த்து வைக்கலாம் என ஜேம்ஸ் புரூக் விரும்பினார்.  
புரூணை சுல்தானின் மாமா பெங்கிரான் மூடா அசீமை *(Pangeran Muda Hashim)* கூச்சிங்கில் சந்தித்தார். கிளர்ச்சியை நசுக்க உதவினார். இதன் மூலம் புரூணை சுல்தான் உமர் அலி சைபுதீன் II *(Omar Ali Saifuddin II)* அவர்களின் நன்மதிப்பைப் பெற்றார். சுல்தான் உமர் அலி சைபுதீன் II; புருணையின் 23-ஆவது சுல்தான் ஆவார். இவர் 1841-இல் புரூக் செய்த உதவிக்கு ஈடாக சரவாக்கின் கவர்னர் பதவியை புரூக்கிற்கு வழங்கினார்.
# ஜேம்சு புரூக்

## வரலாறு

### புரூணை மலாய் பிரபுக்கள்

அந்தக் காலக் கட்டத்தில் சரவாக் கடல் பகுதிகளில் கடற்கொள்ளைகள் பரவலாக இருந்தன. அந்த கடற்கொள்ளைகளை அடக்குவதில் ஜேம்சு புரூக் வெற்றிகரமாகச் செயல்பட்டார். இருப்பினும், அப்போது புரூணையில் இருந்த மலாய் பிரபுக்கள் சிலர், திருட்டுக்கு எதிரான புரூக்கின் தீவிரமான நடவடிக்கைகள் குறித்து மகிழ்ச்சி அடையவில்லை. அவை அவர்களுக்குப் பாதகமாக இருந்தன.  
புரூணை சுல்தானின் மாமா பெங்கிரான் மூடா அசீமையும் *(Pangeran Muda Hashim)* மற்றும் அவரின் ஆதரவாளர்களையும் கொலை செய்வதற்கு ஏற்பாடுகள் செய்தார்கள். பிரித்தானிய இராணுவத்தைக் கொண்டு, ஜேம்சு புரூக் அந்த முயற்சியை அடக்கினார். புரூணை ஆட்சியைச் சுல்தான் உமர் அலி சைபுதீனிடமே *(Omar Ali Saifuddin II)* மீட்டுக் கொடுத்தார்.
# ஜேம்சு புரூக்

## வரலாறு

### லபுவான் ஆளுநராக ஜேம்சு புரூக்

1842-ஆம் ஆண்டில், சுல்தான் உமர் அலி சைபுதீன், சரவாக்கின் முழு இறையாண்மையையும் ஜேம்சு புரூக்கிற்கு விட்டுக் கொடுத்தார். 1842 ஆகஸ்டு 18-ஆம் தேதி சரவாக் ராஜா என்ற பட்டம் ஜேம்சு புரூக்கிற்கு வழங்கப்பட்டது.  
1844-இல் ஜேம்சு புரூக், தன் மேற்பார்வையில் இருந்த லபுவான் தீவை பிரித்தானிய அரசாங்கத்திற்கு வழங்கினார். 1848-இல் ஜேம்சு புரூக், லபுவானின் ஆளுநராகவும் தளபதியாகவும் நியமிக்கப்பட்டார்.
# ஜேம்சு புரூக்

## சொந்த வாழ்க்கை

ஜேம்சு புரூக்கிற்குச் சட்டப்படியாக முறையான திருமணம் எதுவும் நடைபெறவில்லை என்று அறியப் படுகிறது. இருப்பினும் இங்கிலாந்தில் அவருக்கு ஒரு மகன் இருந்ததாகவும் தெரிய வருகிறது. மனைவியின் அடையாளம் அல்லது மகனின் அடையாளம்; அல்லது அவர்களின் பிறந்த தேதிகள் தெளிவாகக் கிடைக்கப் பெறவில்லை.  
இருப்பினும் மகனின் பெயர் ரூபன் ஜார்ஜ் வாக்கர் *(Reuben George Walker)* என்றும்; அந்தப் பெயர் ஜார்ஜ் புரூக் *(George Brooke)* என மாற்றம் கண்டதாகவும் சொல்லப் படுகிறது.
# ஜேம்சு புரூக்

## சொந்த வாழ்க்கை

### பெங்கீரான் அனாக் பத்திமா

ஆனாலும் ஜேம்சு புரூக்கிற்கு முஸ்லீம் முறைப்படி ஒரு முறை திருமணம் நடைபெற்று உள்ளது. புரூணை நாட்டைச் சேர்ந்த பெண்மணி பெங்கீரான் அனாக் பத்திமா *(Pengiran Anak Fatima)* என்பவரை முஸ்லீம் முறைப்படி திருமணம் செய்து கொண்டுள்ளார்.  
பிரான்சிஸ் வில்லியம் டக்ளஸ் (1874-1953) *(Francis William Douglas)* என்பவர், நவம்பர் 1913 முதல் சனவரி 1915 வரை, புரூணை மற்றும் லபுவான் பகுதிகளின் துணை ஆளுநராக *(Acting Resident for Brunei and Labuan)* பணி செய்தவர். அவர் 19 ஜூலை 1915-ஆம் தேதி லண்டனில் உள்ள பிரித்தானிய வெளியுறவு அலுவலகத்திற்கு எழுதிய கடிதத்தில் அந்தத் திருமணத்தைப் பற்றி குறிப்பிட்டு உள்ளார்.
# ஜேம்சு புரூக்

## சொந்த வாழ்க்கை

### ஜேம்சு புரூக்கிற்குப் பிறந்த மகள்

பெங்கீரான் அனாக் அப்துல் காதிர் *(Pengiran Anak Abdul Kadir)* என்பவரின் மகளும், புருணையின் 21-ஆவது சுல்தானான சுல்தான் முகம்மது கன்சுல் ஆலாம் *(Sultan Muhammad Kanzul Alam)* என்பவரின் பேத்தி பெங்கீரான் அனாக் பத்திமா. இந்தத் திருமணம் ஐரோப்பாவில் செல்லுபடி ஆகாது.  
இந்தத் திருமணத்தின் மூலமாக அவர்களுக்கு ஒரு மகள் பிறந்தாள். 1864-இல் பிரான்சிஸ் வில்லியம் டக்ளஸ் என்பவரால் இந்தப் பெண்மணி, நேர்காணல் புரூக்கின் மகள் செய்யப் பட்டார். அத்துடன் மருத்துவர் டாக்டர் ஓகில்வி *(Dr Ogilvie)* என்பவர் புரூக்கின் மகளை 1866-இல் சந்தித்ததாகவும் பிரித்தானிய வெளியுறவு அலுவலகத்திற்கு எழுதிய கடிதத்தில் டக்ளஸ் குறிப்பிட்டு உள்ளார்.
# ஜேம்சு புரூக்

## வாரிசு

ஜேம்சு புரூக்கிற்கு முறையான பிள்ளைகள் இல்லாததால், 1861-இல் அவர் தன் சகோதரியின் மூத்த மகனான கேப்டன் ஜோன் புரூக் ஜான்சன் புரூக் *(Captain John Brooke Johnson Brooke)* என்பவரைத் தன் வாரிசாகப் நியமித்தார்.  
இருப்பினும் இருவருக்கும் இடையே பிரச்சினைகள் ஏற்பட்டன. வாரிசு பட்டியலில் இருந்து ஜோன் புரூக் தவிர்க்கப் பட்டார். இவருக்குப் பதிலாக, இவரின் ஜோன் புரூக்கின் தம்பி, சார்லஸ் அந்தோனி ஜான்சன் புரூக் என்பவரைத் தன் வாரிசாக நியமித்தார்.
# ஜேம்சு புரூக்

## இறப்பு

ஜேம்சு புரூக்கின், இறுதி கட்டத்தின் பத்து ஆண்டுகளில், மூன்று முறை பக்க வாதத்தால் பாதிக்கப் பட்டார். 1868-ஆம் ஆண்டு ஜூன் 11-ஆம் தேதி இங்கிலாந்தில் உள்ள டார்ட்மூர், டெவன்சையர் *(Dartmoor, Devonshire)* நகரில் இறந்தார். செயிண்ட் லியோனர்ட் தேவாலயத்தின் *(St Leonard's Church)* கல்லறையில் அடக்கம் செய்யப் பட்டார்.
# ஜேம்சு புரூக்

## வெள்ளை இராஜா வம்சாவழியினர்

| **ஜேம்சு புரூக்**
(1841–1868) | 29 ஏப்ரல் 1803, இந்தியா | 11 ஜூன் 1868, இங்கிலாந்து |  |
| --- | --- | --- | --- |
| **ஜோன் புரூக்**
Rajah Muda of Sarawak
(1859–1863) | 1823, இங்கிலாந்து | 1 டிசம்பர் 1868, இங்கிலாந்து |  |
| **சார்லசு புரூக்**
(1868–1917) | 3 ஜுன் 1829, இங்கிலாந்து | 17 மே 1917, இங்கிலாந்து |  |
| **சார்ல்சு வைனர் புரூக்**
(1917–1946) | 26 செப்டம்பர் 1874, இங்கிலாந்து | 9 மே 1963, இங்கிலாந்து |  |
| **பெர்த்திராம் புரூக்**
Tuan Muda of Sarawak
(1917–1946) | 8 ஆகஸ்டு 1876, சரவாக் | 15 செப்டம்பர் 1965, இங்கிலாந்து |  |
| **அந்தோனி புரூக்**
Rajah Muda of Sarawak
(1939–1946) | 10 டிசம்பர் 1912, இங்கிலாந்து | 2 மார்ச் 2011, நியூசிலாந்து | } |
# ஜேம்சு புரூக்

## பொது

1840-ஆம் ஆண்டுக் காலக் கட்டத்தில், சரவாக்கை ஆட்சி செய்யத் தொடங்கிய புரூக் அரசக் குடும்பத் தலைவரையும்; சாதாரண புரூக் குடும்பத்தைச் சார்ந்தவர்களையும்; வேறுபடுத்திக் காட்டுவதற்காக வெள்ளை இராஜா எனும் அடைமொழி பயன்படுத்தப்பட்டது.  
ஜேம்சு புரூக் என்பவர் அதன் முதல் ராஜாவாக ஆட்சி செய்தார். 1841-ஆம் ஆண்டில் இருந்து 1868-ஆம் ஆண்டு, அவர் இறக்கும் வரையில் சரவாக்கை ஆட்சி செய்தார்.
# ஜேம்சு புரூக்

## பொது

### புரூணை சுல்தானகம்

1800-ஆம் ஆண்டுகளில், சரவாக் நிலப்பகுதி புரூணை சுல்தானகத்திற்குச் சொந்தமான ஒரு காலனியாக இருந்தது. 1946-ஆம் ஆண்டு சரவாக்கைப் பிரித்தானிய அரசாங்கம் எடுத்துக் கொள்ளும் வரையில் சரவாக் இராச்சியத்தை வெள்ளை இராஜாக்கள் 95 ஆண்டு காலம் ஆட்சி செய்தார்கள்.  
ஜேம்சு புரூக் முதன்முதலில் போர்னியோ தீவிற்கு வந்தபோது, சரவாக் நிலப்பகுதி புருணை சுல்தானகத்தின் அடிமை மாநிலமாக இருந்தது. அரசாங்க அமைப்பு முறை புருணை அரசாங்க நிர்வாகத்தை அடிப்படையாகக் கொண்டு இருந்தது.
# ஜேம்சு புரூக்

## பொது

### பொதுச்சேவை சீர்த்திருத்தங்கள்

பிரித்தானிய அரசாங்க நிர்வாக அமைப்பைப் போல சரவாக் அரசாங்க நிர்வாகத்தையும் ஜேம்சு புரூக் மறுசீரமைத்தார். இறுதியில் சரவாக அரசாங்கத்தில் ஒரு பொதுச் சேவையையும் உருவாக்கினார்.  
ஐரோப்பிய அதிகாரிகளை, குறிப்பாக பிரித்தானிய அதிகாரிகளை மாவட்டத்தின் வெளிமாநிலங்களை நிர்வகிப்பதற்கு நியமித்தார். இராஜா ஜேம்சு புரூக் மற்றும் அவரின் வாரிசுகளால், சரவாக் பொதுச் சேவைத் துறை தொடர்ந்து சீர்திருத்தம் செய்யப்பட்டது.
# டைனி டூன் அட்வென்சர்ஸ்

டைனி டூன் அட்வென்சர்ஸ் என்பது 1990 ஆம் ஆண்டு வார்னர் பிரதர்ஸ் என்ற நிறுவனத்தால் உருவாக்கப்பட்ட ஒரு பிரபலமான குழந்தைகள் கார்ட்டூன் ஆகும். இது 1990 முதல் 1995 வரை ஒளிபரப்பப்பட்டது. இது குழந்தைகள் மத்தியில் பிரபலமானது.
# டைனி டூன் அட்வென்சர்ஸ்

## இந்தியாவில் டைனி டூன் அட்வென்சர்ஸ் கார்ட்டூன்

டைனி டூன் அட்வென்சர்ஸ் கார்ட்டூன் இந்தியாவில் 1990கள், 2000கள் மற்றும் 2010களில் பல இந்திய சேனல்களில் ஒளிபரப்பப்பட்டது. கார்ட்டூன் நெட்வொர்க் மற்றும் சுட்டி தொலைக்காட்சி ஆகியவை அவற்றில் அடங்கும்.
# அருண் குமார் சின்கா

**அருண் குமார் சின்கா** (*Arun Kumar Sinha*) என்பவர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் பாரதிய ஜனதா கட்சியின் உறுப்பினர் ஆவார். சின்கா 2005, 2010, 2015 மற்றும் 2020 தேர்தல்களில் கும்ஹ்ரார் சட்டமன்றத் தொகுதிக்கு நடைபெற்ற தேர்தலில் வெற்றி பெற்றுள்ளார்.
# பாபுரி ஆண்டிஜானி

**பாபுரி ஆண்டிஜானி** (பாரசீகம்: بابری اندیجان) (1486 - ஏப்ரல் 1526) என்பவர் முகலாயப் பேரரசர் பாபரின் ரகசிய ஆண் காதலர் ஆவார். இவரை பாபர் உஸ்பெகிஸ்தானில் உள்ள முகாம் சந்தையில் இருந்து அடிமையாக மீட்டார். ஆண்டிஜான் நகரத்திலிருந்து வந்ததற்காக, பேரரசர் பாபர் அவரை ஆண்டிஜானி என்று அழைத்தார். பாபர் தனது சுயசரிதையான "பாபர்நாமா"வில் தனது ரகசிய காதலரான பாபரி ஆண்டிஜானியைப் பற்றி பலமுறை குறிப்பிடுகிறார், மேலும் பாபரி மீதான தனது உணர்வுகளை வெளிப்படுத்தியுள்ளார், மேலும் அவரைப் பற்றி பல பாரசீக கவிதைகளையும் எழுதியுள்ளார்.
# பாபுரி ஆண்டிஜானி

## வாழ்க்கை

1499 இல், ஆண்டிசானி பாபரால் காவலில் வைக்கப்பட்டார். பேரரசர் ஆண்டிசானிக்கு குதிரை சவாரி செய்யக் கற்றுக் கொடுத்தார். பின்னர் அவரை தனக்கு விசுவாசமான மற்றும் நிலையான துணையாக வைத்திருந்தார்.
# பாபுரி ஆண்டிஜானி

## பாபர்நாமாவில் பாபுரி ஆண்டிஜானி

பாபுரி ஆண்டிஜானி பற்றி பாபர் தன் சுயசரிதையில் கீழ்க்கண்டவாறு குறிப்பிடுகிறார்.  
*ஓய்வு நாட்களில், எனக்குள் ஒரு விசித்திரமான நாட்டத்தைக் கண்டுபிடித்தேன், இல்லை! கேம்ப்-பஜாரில் ஒரு பையனுக்காக 'நான் பைத்தியம் பிடித்து அலைந்தேன், என்னை நானே துன்புறுத்தினேன்' அவனது பெயர் பாபுரி, அவன் எனக்குப் பொருத்தமாக இருந்தான். அதுவரை எனக்கு யாரிடமும் அன்பும் விருப்பமும் இல்லை. அவனுக்காக நான் பாரசீகக் கவிதைகளை இயற்றினேன்.*  
*பாபுரியை நான் பார்க்கும் போதெல்லாம் அடக்கம் மற்றும் வெட்கத்தால், என்னால் அவரை நேராகப் பார்க்கவே முடியவில்லை; பிறகு நான் எப்படி உரையாடல் (இக்திலாத்) மற்றும் ஓதுதல் (ஹிகாயத்) செய்ய முடியும்? என் மகிழ்ச்சியிலும் கலக்கத்திலும் அவருக்கு (வருவதற்கு) நன்றி சொல்ல முடியவில்லை; விலகிச் செல்வதால் நான் எப்படி அவரை நிந்திக்க முடிந்தது? எனக்கு சேவை செய்யும் அவனை எனக்கு கட்டளையிட எனக்கு என்ன அதிகாரம் இருந்தது? ஒரு நாள், ஆசையும் ஆர்வமும் நிறைந்த அந்த நேரத்தில், நான் ஒரு பாதையில் தோழர்களுடன் சென்று, திடீரென்று அவனை நேருக்கு நேர் சந்தித்தபோது, நான் மிகவும் குழப்பமான நிலைக்கு ஆளானேன். வேதனைகளையும் அவமானங்களையும் நேராகப் பார்க்க, நான் சென்றேன். முஹம்மது சாலியின் ஒரு (பாரசீக) கவிதை என் நினைவுக்கு வந்தது.* —பாபுரி ஆண்டிஜானி, ஜாஹிருதின் முஹம்மது பாபர், பாபர்நாமா, பக்கம் 120
# தங்கக் கழுத்து தூக்கணாங்குருவி

**தங்கக் கழுத்து தூக்கணாங்குருவி** (*Golden-naped weaver*)(*புளோசீயுசு ஆரியோனூச்சா*) என்பது புளோசீடே குடும்பத்தில் உள்ள ஒரு பறவை சிற்றினமாகும். இது காங்கோவின் வடகிழக்கு மக்களாட்சிக் குடியரசில் காணப்படுகிறது.  
இதன் இயற்கை வாழ்விடம் மிதவெப்பமண்டல அல்லது வெப்பமண்டல ஈரமான தாழ்நில காடுகள் ஆகும். இது வாழ்விட இழப்பால் அச்சுறுத்தப்படுகிறது.
# வெள்ளை இராசா

**வெள்ளை இராசா**, (ஆங்கிலம்: *White Rajahs*; மலாய்: *Raja Putih Sarawak*) என்பது சரவாக் மாநிலத்தில், சரவாக் இராச்சியம் எனும் ஆட்சியை நிறுவிய ஒரு பிரித்தானியக் குடும்பத்தின் வம்ச முடியாட்சி. அதுவே ஒரு முன்னாள் மன்னராட்சி.  
போர்னியோ தீவின் வடமேற்குப் பகுதியில் **சரவாக் சுல்தானகம்** எனும் சரவாக் இராச்சியத்தை *(Raj of Sarawak)* உருவாக்கிய வம்சாவழியினர்.  
புரூணை சுல்தானகத்தில் இருந்து ஜேம்சு புரூக் *(James Brooke)* எனும் பிரித்தானியர் பெற்ற சில பகுதிகளைக் கொண்ட ஒரு சுதந்திர நாடாக சரவாக் இராச்சியம் உருவாக்கப்பட்டது.
# வெள்ளை இராசா

## பொது

1840-ஆம் ஆண்டுக் காலக் கட்டத்தில், சரவாக்கை ஆட்சி செய்யத் தொடங்கிய புரூக் அரசக் குடும்பத் தலைவரையும்; சாதாரண புரூக் குடும்பத்தைச் சார்ந்தவர்களையும்; வேறுபடுத்திக் காட்டுவதற்காக **வெள்ளை இராசா** எனும் அடைமொழி பயன்படுத்தப்பட்டது.  
ஜேம்சு புரூக் என்பவர் அதன் முதல் இராசாவாக ஆட்சி செய்தார். 1841-ஆம் ஆண்டில் இருந்து 1868-ஆம் ஆண்டு, அவர் இறக்கும் வரையில் சரவாக்கை ஆட்சி செய்தார்.
# வெள்ளை இராசா

## பொது

### புரூணை சுல்தானகம்

1800-ஆம் ஆண்டுகளில், சரவாக் நிலப்பகுதி புரூணை சுல்தானகத்திற்கு சொந்தமான ஒரு காலனியாக இருந்தது. 1946-ஆம் ஆண்டு சரவாக்கைப் பிரித்தானிய அரசாங்கம் எடுத்துக் கொள்ளும் வரையில் சரவாக் இராச்சியத்தை வெள்ளை இராசாக்கள் 95 ஆண்டு காலம் ஆட்சி செய்தார்கள்.  
ஜேம்சு புரூக் முதன்முதலில் போர்னியோ தீவிற்கு வந்தபோது, சரவாக் நிலப்பகுதி புருணை சுல்தானகத்தின் அடிமை மாநிலமாக இருந்தது. அரசாங்க அமைப்பு முறை புரூணை அரசாங்க நிர்வாகத்தை அடிப்படையாகக் கொண்டு இயங்கி வந்தது.
# வெள்ளை இராசா

## பொது

### பொதுச்சேவை சீர்த்திருத்தங்கள்

பிரித்தானிய அரசாங்க நிர்வாக அமைப்பைப் போல சரவாக் அரசாங்க நிர்வாகத்தையும் புரூக் மறுசீரமைத்தார். இறுதியில் சரவாக அரசாங்கத்தில் ஒரு பொதுச் சேவையையும் உருவாக்கினார்.  
ஐரோப்பிய அதிகாரிகளை, குறிப்பாக பிரித்தானிய அதிகாரிகளை மாவட்டத்தின் வெளிமாநிலங்களை நிர்வகிப்பதற்கு நியமித்தார். ராஜா ஜேம்சு புரூக் மற்றும் அவரின் வாரிசுகளால், சரவாக் பொதுச் சேவைத் துறை தொடர்ந்து சீர்திருத்தம் செய்யப்பட்டது.
# வெள்ளை இராசா

## வெள்ளை இராசா வம்சாவழியினர்

| **ஜேம்சு புரூக்**
(1841–1868) | 29 ஏப்ரல் 1803, இந்தியா | 11 ஜூன் 1868, இங்கிலாந்து |  |
| --- | --- | --- | --- |
| **ஜோன் புரூக்**
Rajah Muda of Sarawak
(1859–1863) | 1823, இங்கிலாந்து | 1 டிசம்பர் 1868, இங்கிலாந்து |  |
| **சார்லஸ் புரூக்**
(1868–1917) | 3 ஜுன் 1829, இங்கிலாந்து | 17 மே 1917, இங்கிலாந்து |  |
| **சார்லசு வைனர் புரூக்**
(1917–1946) | 26 செப்டம்பர் 1874, இங்கிலாந்து | 9 மே 1963, இங்கிலாந்து |  |
| **பெர்த்திராம் புரூக்**
Tuan Muda of Sarawak
(1917–1946) | 8 ஆகஸ்டு 1876, சரவாக் | 15 செப்டம்பர் 1965, இங்கிலாந்து |  |
| **அந்தோனி புரூக்**
Rajah Muda of Sarawak
(1939–1946) | 10 டிசம்பர் 1912, இங்கிலாந்து | 2 மார்ச் 2011, நியூசிலாந்து | } |
# வெள்ளை இராசா

## வெள்ளை இராசா வம்சாவழியினர்

### மலாய் முடியாட்சியின் பழக்க வழக்கங்கள்

இராஜா ஜேம்சு புரூக், மலாய் முடியாட்சியின் பல பழக்க வழக்கங்கள் மற்றும் மரபுச் சின்னங்களைத் தக்க வைத்துக் கொண்டார். மேலும் அவற்றை தன்னுடைய முழுமையான ஆட்சி பாணியுடன் இணைத்துக் கொண்டார்.  
இராஜா ஜேம்ஸ் புரூக்கிற்கு சட்டங்களை இயற்றவும்; சட்டங்களை அறிமுகப்படுத்தவும் அதிகாரம் இருந்தது. அதே சமயத்தில் தலைமை நீதிபதியாகச் செயல்படவும் அதிகாரம் இருந்தது. ஒரு நாட்டின் மன்னருக்கான அனைத்து உரிமைகளும் வெள்ளை ராஜா ஜேம்சு புரூக்கிடம் இருந்தது.
# வெள்ளை இராசா

## வெள்ளை இராசா வம்சாவழியினர்

### போர்னியோ நிறுவனம்

சரவாக்கின் பழங்குடி மக்கள் மேற்கத்திய வணிகர்களால் சுரண்டப் படுவதைத் தடுக்க வெள்ளை ராஜாக்கள் உறுதியான நடவடிக்கைகளை எடுத்தனர்.  
போர்னியோ நிறுவனம் (*Borneo Company*) சரவாக்கில் செயல்படுவதற்கு அனுமதி வழங்கினர். சீனத் தொழிலாளர்கள் கொடுத்த தொல்லைகளின் போது வெள்ளை ராஜாக்களுக்கு இந்த போர்னியோ நிறுவனம் இராணுவ ஆதரவை வழங்கி வந்தது.  
இராஜா சார்லஸ் புரூக், சரவாக் ரேஞ்சர்ஸ் *(Sarawak Rangers)* எனும் ஒரு சிறிய துணை இராணுவப் படையை உருவாக்கினார். இந்தச் சிறிய இராணுவம், சரவாக் இராச்சியம் முழுவதும் இருந்த பல கோட்டைகளைப் பாதுகாத்தது. இராஜாவின் தனிப்பட்ட பாதுகாவல் படையாகவும் செயல்பட்டது.
# வெள்ளை இராசா

## சுவடுகள்

வெள்ளை இராஜா வம்சத்தின் கட்டிடக்கலை பாரம்பரியத்தை, இன்றும்கூட சரவாக்கில் உள்ள 19-ஆம் நூற்றாண்டு காலனித்துவப் பாரம்பரியக் கட்டிடங்களில் காணலாம்.  
கூச்சிங் நகரில் உள்ள ஆஸ்தானா சரவாக் எனும் ஆளுநரின் இல்லம்; சரவாக் அருங்காட்சியகம் *(Sarawak Museum);* கூச்சிங் பழைய நீதிமன்றம் *(Old Courthouse);* மார்கெரிட்டா கோட்டை *(Fort Margherita);* கூச்சிங் சதுரக் கோட்டை *(Square Fort);* புரூக் நினைவுச் சின்னம் *(Brooke Memorial)* போன்றவற்றில் அந்தக் கட்டிடக்கலை வடிவங்களைக் காணலாம். ராஜா சார்லஸ் காலத்தில் நிறுவப்பட்ட புரூக் கப்பல்துறை *(The Brooke Dockyard)* இன்றும் இயங்கி வருகிறது.
# வெள்ளை இராசா

## ஜேம்ஸ் புரூக்கின் கடைசி வாரிசு

சரவாக் மாநில அரசாங்கத்துடன் மற்றும் சரவாக் மக்களுடனும் புரூக் வம்சாவழியினர் *(Brooke Dynasty)* இன்றும் வலுவான உறவுகளைப் பேணி வருகின்றனர்.  
அந்தோனி புரூக்கின் பேரன் ஜேசன் டெஸ்மண்ட் அந்தோனி புரூக் *(Jason Desmond Anthony Brooke),* வயது 36, இன்றும் கூச்சிங்கில், பல அரசு விழாக்களுக்கு அழைக்கப் படுகிறார். சிறப்பு செய்யப் படுகிறார். இவர் இலண்டனில் தங்கி இருந்தாலும் சரவாக்கிற்கு அடிக்கடி வந்து போகிறார்.
# வெள்ளை இராசா

## ஜேம்ஸ் புரூக்கின் கடைசி வாரிசு

### ஜேம்சு புரூக் அறக்கட்டளை

இவர் ஜேம்சு புரூக் அறக்கட்டளையை நடத்தி வருகிறார். சரவாக் பாரம்பரிய நிகழ்ச்சிகளில் சிறப்பு விருந்தினராய்க் கலந்து கொள்கிறார். சரவாக் கழகத்தின் *(Sarawak Association)* தலைவராக உள்ளார்.
# புரு மொனார்க்

**புரு மொனார்க்** (*Buru monarch*)(*சிம்போசியாக்ரசு லோரிகேடசு*) என்பது மொனார்கிடே குடும்பத்தில் உள்ள ஒரு பறவை சிற்றினமாகும். இது இந்தோனேசியாவில் மட்டும் காணப்படும் அகணிய உயிரி ஆகும்.
# புரு மொனார்க்

## வகைப்பாட்டியல்

இந்தச் சிற்றினம் முன்னர் *சிம்போசியாக்ரசுக்கு* மாற்றப்படும் வரை *மொனார்ச்சா* பேரினத்தில் வைக்கப்பட்டது. சில வகைப்பாட்டியலாளர்கள் கருப்பு முனை மன்னர்,காய் மன்னரின் கிளையினமாக இதனைக் கருதுகின்றனர். இதனுடைய மாற்றுப் பெயராக **புரு தீவு** **மொனார்க்** மற்றும் **கருப்பு முனை** **மொனார்க்** ஆகியவையும் அடங்கும்.
# புரு மொனார்க்

## பரவல்

புரு மொனார்க் தெற்கு மலுக்கு தீவில் காணப்படுகிறது. இதன் இயற்கை வாழிவிடங்கள் மிதவெப்பமண்டல அல்லது வெப்பமண்டல ஈரமான தாழ் நில காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.
# புரு மொனார்க்

## வகைப்பாட்டு நிலை

இந்தச் சிற்றினங்கள் 20,000 சதுர கி.மீ.க்கும் அதிகமான பரப்பளவில் காணப்படுகின்றது. இதனுடைய நிலையான எண்ணிக்கை 10,000க்கு மேல் உள்ளது, எனவே இவை அச்சுறுத்தலுக்கு உட்பட்டதாகக் கருதப்படவில்லை.
# விக்கிப்பீடியா:Statistics/weekly/22-May-2022
| 220 | Prasanna Sundhar | 0 | 1 | 0 | 0 | 0 | 0 | 0 | 1 | 0 |  |
| 221 | 2409:4072:485:A030:336C:2AF2:B7E1:BC1D | 0 | 1 | 0 | 0 | 0 | 0 | 0 | 1 | 0 |  |
| 222 | 42.111.160.70 | 0 | 1 | 0 | 0 | 0 | 0 | 0 | 1 | 0 |  |
| 223 | 2401:4900:4A99:D2DA:518F:F9AD:3C19:5341 | 0 | 1 | 0 | 0 | 0 | 0 | 0 | 1 | 77 |  |
| 224 | Siva1928 | 0 | 0 | 0 | 1 | 0 | 0 | 0 | 1 | 0 | } |
# அஞ்சோவான் தேன்சிட்டு

**அஞ்சோவான்** **தேன்சிட்டு** (*Anjouan sunbird*)(*சைனிரிசு கொமொரென்சிசு*) என்பது நெக்டரினிடே என்ற பறவை குடும்பத்தில் உள்ள ஒரு பறவைச் சிற்றினமாகும். இது கொமொரோசில் உள்ள அஞ்சோவான் தீவில் காணப்படும் அகணிய உயிரியாகும். இங்கு இதன் இயற்கையான வாழிடமாக மிதவெப்பமண்டல அல்லது வெப்பமண்டல ஈரமான தாழ் நில காடுகள் மற்றும் மிதவெப்பமண்டல அல்லது வெப்பமண்டல ஈரமான மலைப்பகுதி காடுகள் உள்ளன.
# பத்மா வெங்கட்ராமன்

**பத்மா வெங்கட்ராமன்** (*Padma Venkataraman*) இந்தியாவைச் சேர்ந்த ஒரு சமூக ஆர்வலர் ஆவார். இந்தியாவின் முன்னாள் குடியரசுத்தலைவர் இரா.வெங்கடராமனின் மூத்த மகளான இவர் 1942 ஆம் ஆண்டு பிறந்தார். பெண்கள் இந்திய சங்கத்தின் தலைவராகவும் இவர் செயல்பட்டார். பெண்கள் நலப் பிரச்சினைகள் மற்றும் தொழுநோயால் பாதிக்கப்பட்ட நபர்களின் மறுவாழ்வு ஆகியவற்றில் கவனம் செலுத்தினார். ஐ.நா.வுக்கான அகில இந்திய மகளிர் மாநாட்டின் நிரந்தரப் பிரதிநிதியாக இருந்ததோடு, ஐக்கிய நாடுகளின் மகளிர் சங்கத்தின் துணைத் தலைவராகவும், தலைவராகவும் பணியாற்றினார்.
# பத்மா வெங்கட்ராமன்

## விருதுகள்

30 ஆண்டுகளுக்கும் மேலாக மகளிர் நலம் மற்றும் தொழுநோயால் பாதிக்கப்பட்ட மக்களின் மறு வாழ்விற்கு தொண்டாற்றி வந்த சென்னை, அகில இந்திய மாதர் சங்கத்தின் தலைவர் பத்மா வெங்கட்ராமனின் சிறந்த சமூக சேவையினை பாராட்டி 2017 ஆம் ஆண்டு தமிழ்நாடு அரசு அவ்வையார் விருது வழங்கி இவரை சிறப்பித்தது.
# கத்தார் பல்கலைக்கழக நூலகம்

**கத்தார் பல்கலைக்கழக நூலகம்** (*Qatar University Library*) கத்தார் நாட்டில் 1973 ஆம் ஆண்டில் கட்டப்பட்டது. கத்தார் பல்கலைக்கழகத்தின் மாணவர்கள், ஆசிரியர்கள், ஊழியர்கள் மற்றும் ஆராய்ச்சியாளர்களுக்கு இந்நூலகம் பயன்படுகிறது.  
பெண்களுக்கான நூலகம், ஆண்களுக்கான நூலகம் என்று இருபிரிவுகளாக நூலகம் இயங்குகிறது. பெண்கள் நூலகம் 1200 சதுரமீட்டர் பரப்பளவில் நான்கு அடுக்குகளாகவும், ஆண்கள் நூலகம் 3000 சதுரமீட்டர்கள் பரப்பளவில் இரண்டு அடுக்குகளாகவும் செயல்படுகிறது.  
கத்தார் பல்கலைக்கழக நூலகம் அனைத்து கத்தார் சமூகத்திற்கும் உயர்தர தகவல் சேவைகளை வழங்குகிறது. அச்சு மற்றும் எண்ணிம வடிவத்தில் விரிவான புத்தக சேகரிப்புகளைக் கொண்டுள்ளது. இது கத்தார் பல்கலைக்கழகத்தில் கற்பிக்கப்படும் அனைத்து பகுதிகளிலும் உள்ள அறிவார்ந்த தரவுத்தளங்களிலும் உறுப்பினராக உள்ளது. ஆராய்ச்சி நுட்பங்கள் மற்றும் தகவல் அறிவாற்றல் பற்றிய பயிற்சிகளையும் நூலகம் வழங்குகிறது.
# சரவாக் சுல்தானகம்

**சரவாக் சுல்தானகம்**, (ஆங்கிலம்: *The Sultanate of Sarawak*; மலாய்: *Kesultanan Sarawak*; ஜாவி: كسلطانن ملايو سراوق دارالهنا) என்பது சரவாக் மாநிலத்தில்; இப்போதைய கூச்சிங் பிரிவில் மையம் கொண்டு மையம் கொண்டு ஆட்சி செய்த ஓர் உள்நாட்டு அரசு. 1599–ஆம் ஆண்டில் இருந்து 1641-ஆம் ஆண்டு வரை, 50 ஆண்டுகள் மட்டுமே ஆட்சி செய்த அரசு.  
இந்தச் சுல்தானகம் உருவாவதற்கு முன்னர், சாந்துபோங் இராச்சியம் (*Santubong Kingdom*) எனும் ஓர் இராச்சியம் இருந்தது. இதன் தலைநகரம் விஜயபுரம் (*Vijayapura*). சாந்துபோங் இராச்சியம் 500-ஆம் ஆண்டுகளில் உருவாக்கப்பட்டது. இந்த சாந்துபோங் இராச்சியத்தை ஸ்ரீ விஜய பேரரசு; மஜபாகித் பேரரசு ஆகியவை ஆட்சி செய்து இருக்கின்றன.  
இந்தச் சாந்துபோங் இராச்சியத்தை ஸ்ரீ விஜய பேரரசு; மஜபாகித் பேரரசு ஆகியவை ஆட்சி செய்து இருக்கின்றன. 15-ஆம் நூற்றாண்டு வரை சாந்துபோங் இராச்சியம் ஆட்சியில் இருந்தது. திடீரென வரலாற்றில் இருந்து சாந்துபோங் இராச்சியம் மறைந்து போனது. அதன் பின்னர் தஞ்சோங்புரம் இராச்சியம் (*Tanjungpura Kingdom*) உருவானது.
# சரவாக் சுல்தானகம்

## பொது

புரூணை சுல்தானகத்தின் படையெடுப்பிற்குப் பிறகு 1599–ஆம் ஆண்டில் இந்த சரவாக் சுல்தானகம் நிறுவப்பட்டது. 1599–ஆம் ஆண்டில் இருந்து 1641-ஆம் ஆண்டு வரை, 50 ஆண்டுகள் மட்டுமே சரவாக் சுல்தானகம் ஆட்சியில் இருந்தது.  
இந்தச் சுல்தானகத்தின் முதலும் கடைசியுமான சுல்தான், இப்ராகிம் அலி உமர் ஷா இப்னி சுல்தான் முகம்மது அசன் *(Ibrahim Ali Omar Shah Ibni Sultan Muhammad Hassa).* இவர் புருணையின் சுல்தான் தெங்கா எனும் இளவரசர் ஆகும்.
# சரவாக் சுல்தானகம்

## சுல்தான் தெங்கா இப்ராகிம் அலி

அப்போதைய புரூணை, ஜொகூர் அரசுகளுடன் சரவாக் சுல்தானகம் நெருங்கிய உறவைக் கொண்டிருந்தது. தவிர மேற்கு போர்னியோவில் இருந்த சம்பாஸ் *(Sambas),* சுகடனா *(Sukadana)* மற்றும் தஞ்சோங்புரா - மாத்தான் *(Tanjungpura-Matan)* உள்ளிட்ட மலாய் இராச்சியங்களில் வம்சாவழி ஆட்சிமுறைகள் தோன்றுவதற்கும் காரணமாக அமைந்தது.  
1641-ஆம் ஆண்டில் சுல்தான் தெங்கா இப்ராகிம் அலி உமர் ஷா இப்னி சுல்தான் முகம்மது அசன் படுகொலை செய்யப்பட்டார். அதைத் தொடர்ந்து சரவாக் சுல்தானகம் கலைக்கப்பட்டது. பின்னர் புருணை சுல்தானகத்தால் நியமிக்கப்பட்ட உள்ளூர் மலாய் ஆளுநர்களால் நிர்வாகம் செய்யப்பட்டது.
# சரவாக் சுல்தானகம்

## வரலாறு

புரூணை நாட்டு அரசர்களின் கால வரலாற்றுச் சுவடு சலாசிலா ராஜா - ராஜா புரூணை *(Salahsilah Raja-Raja Brunei).* அந்த வரலாற்றுச் சுவடுகளின் பதிவுகளின் படி; 1582 - 1598-ஆம் ஆண்டுகளுக்கு இடையில் புரூணை பேரரசை ஆட்சி செய்த மன்னர் சுல்தான் முகமது அசன் *(Sultan Muhammad Hassan);* அவர் மறைவுக்குப் பிறகு சரவாக் சுல்தானகம் நிறுவப்பட்டது.  
சுல்தான் முகமது அசனின் மூத்த மகன் சுல்தான் தெங்கா இப்ராகிம் அலி உமர் ஷா *(Ibrahim Ali Omar Shah Ibni Sultan Muhammad Hassa).* இருப்பினும், இளைய மகன் அப்துல் ஜலீல் *(Abdul Jalilul Akbar)* முடிசூடிக் கொண்டார்.  
இதைச் சுல்தான் தெங்கா இப்ராகிம் அலி எதிர்த்தார். மூத்த இளவரசரான தனக்குத் தான் சுல்தானாகும் முன்னுரிமை இருப்பதாக நம்பினார்.
# சரவாக் சுல்தானகம்

## வரலாறு

### சாந்துபோங் கோட்டை அரண்மனை

புதிதாக அரியணை ஏறிய தம்பி அப்துல் ஜலீல், புருணை இராச்சியத்தில் இருந்து வெகு தொலைவில் உள்ள எல்லைப் பிரதேசமான சரவாக்கில் தன் அண்ணன் சுல்தான் தெங்கா இப்ராகிம் அலியை சுல்தானாக நியமித்தார்.  
கூச்சிங்கிற்கு வந்த சுல்தான் தெங்கா இப்ராகிம் அலி, சாந்துபோங்கில் ஒரு கோட்டை அரண்மனையை கட்டினார். அந்த பகுதியை சரவாக் சுல்தானகத்தின் அரச, நீதித்துறை நிர்வாக தலைநகராக மாற்றினார். தன்னை சரவாக் சுல்தானகத்தின் சுல்தானாக அறிவித்துக் கொண்டார். இப்படித்தான் சரவாக் சுல்தானகம் உருவானது.  
1641-ஆம் ஆண்டில், சுல்தான் தெங்கா இப்ராகிம் அலியும்; அவரின் அரசக் குடும்பத்தினரும் சரவாக், சாந்துபோங், பத்து புவாயா எனும் இடத்தில் தங்கி இருந்தார்கள். அப்போது, சுல்தான் தெங்கா இப்ராகிம் அலி, அவருடைய மெய்க்காப்பாளர் ஒருவரால் கொலை செய்யப் பட்டார். அவரின் இறப்பிற்குப் பின்னர் சரவாக் சுல்தானகம் கலைக்கப் பட்டது.
# கள்ளழகர் கோயில், மதுரை

**கள்ளழகர் கோயில்** என்பது தென்னிந்திய மாநிலமான தமிழ்நாட்டில் உள்ள மதுரை மாவட்டத்தில் உள்ள அழகர் கோவில் என்னும் கிராமத்தில் உள்ள பெருமாள் (விஷ்ணு) கோயிலாகும். தமிழ் கட்டிடக்கலை பாணியில் கட்டப்பட்ட இந்த கோவில், பொ.ஊ. 6-9-ஆம் நூற்றாண்டுகளில் ஆழ்வார்களின் திவ்யப் பிரபந்தத்தில் போற்றிப் பாடப்பட்டுள்ளது. இது விஷ்ணுவின் 108 திவ்யதேசங்களில் ஒன்றாகும். இக்கோயிலில் பெருமாள் கள்ளழகர் என்றும் அவரது மனைவியான லட்சுமி திருமகள் என்றும் அழைக்கப்படுகின்றனர். சங்க இலக்கியங்களிலும் ஆழ்வார்கள் பாடிய நாலாயிர திவ்யப் பிரபந்தத்திலும் இக்கோயில் **திருமாலிருஞ்சோலை** என்று குறிக்கப்படுகிறது.  
கோயிலைச் சுற்றியுள்ள கருங்கல்லாலான மதில் சுவர் இக்கோயிலின் அனைத்து சன்னதிகளையும் சூழ்ந்துள்ளது. ஏழடுக்கு ராஜகோபுரத்தைக் கொண்ட இக்கோயில் ஒரு பெரிய கோட்டையால் சூழப்பட்டுள்ளது. அதன் ஒரு பகுதி பாழடைந்துள்ளது.  
துர்வாச முனிவரிடமிருந்து சுதபவ முனிவர் பெற்ற சாபத்தைப் போக்க பெருமாள் கள்ளழகராகத் தோன்றியதாக நம்பப்படுகிறது. இக்கோயில் தென்கலை வழிபாட்டு முறையை பின்பற்றுகிறது. தமிழ்நாடு அரசின் இந்து சமய அறநிலையத் துறையால் இக்கோயில் பராமரிக்கப்பட்டு நிர்வகிக்கப்படுகிறது.
# கள்ளழகர் கோயில், மதுரை

## தல புராணம்

இந்து புராணத்தின்படி, ஒரு சமயம் சுதபஸ் முனிவர் என்பவர் அழகர் மலையில் உள்ள நூபுர கங்கையில் குளித்துக் கொண்டிருந்தார். அந்த வழியாகச் சென்ற துர்வாச முனிவரைக் அவர் கவனிக்கவில்லை. இதனால் ஆத்திரமடைந்த துர்வாசர், சுதபஸ் முனிவரை தவளையாக மாறுமாறு சபித்தார். கள்ளழகர் என்று அழைக்கப்படும் சுந்தரராஜ பெருமாள் அவதரித்து இச்சாபத்தில் இருந்து சுதபஸ் முனிவரை மீட்டெடுப்பார் என்றும் கூறி மறைந்தார். தவளை வடிவம் காரணமாக ‘மண்டூக மகரிஷி’ என்று பெயர் பெற்ற சுதபஸ் முனிவர், தேனூரில் வேகவதி என்று அழைக்கப்படும் வைகை நதிக்கரையில் தவம் செய்தார். மண்டூக மகரிஷியினை சாபத்திலிருந்து விமோசனமளிக்க எண்ணி பெருமாள் அழகர் மலையில் உள்ள தனது உறைவிடத்திலிருந்து இறங்கி வந்தார். அதுமுதல் மலைப்பட்டி, அலங்காநல்லூர், வயலூர் வழியாக கள்ளழகர் தேனூருக்கு வருவதாக நம்பப்படுகிறது. தேனூர் மண்டபத்தில் இறைவன் முனிவருக்கு சாப விமோசனம் தந்து அவரை மீட்டபின்னர் தனது இருப்பிடத்திற்குச் திரும்பிச் செல்வதாக ஐதீகம். திருமலை நாயக்கர் ஆட்சியின் போது (பொ.ஊ. 1623–1659), மண்டூக மகரிஷியின் சாப விமோசன நிகழ்ச்சிகள் வண்டியூர் கிராமத்திற்கு மாற்றப்பட்டது. 1653-ம் ஆண்டு முதல் அங்கு திருமலை நாயக்கரால் கட்டப்பட்ட தேனூர் மண்டபத்தில் இந்நிகழ்வு நடத்தப்பட்டு வருகிறது.  
கள்ளழகர் மரணத்தின் கடவுளான யமனால் வணங்கப்பட்டார் என்கிறது மற்றொரு இந்து புராணம். அவர் அந்த இடத்தில் பெருமாளை நிரந்தரமாகத் தங்கும்படி வேண்டிக் கொண்டார் என்றும் தேவர்களின் கட்டிடக் கலைஞரான விஸ்வகர்மாவின் உதவியுடன் அங்கு ஒரு கோயிலைக் கட்டினார் என்றும் நம்பப்படுகிறது.